Celebrades amb èxit les IV Jornades de Salut Comunitària de Gandia
01 desembre 2022

## Celebrades amb èxit les IV Jornades de Salut Comunitària de Gandia01 desembre 2022Última actualització: 01 desembre 2022

![](../gestion/img/b8d86680c4d62b5dfab41777ac1390d05f398015bb89fd11de95aaf3646b6b11.jpg)  
  

La Casa de la Marquesa va acollir ahir les **IV Jornades de Salut Comunitària de Gandia "Teixint Vincles al Territori"**. La jornada va comptar amb la intervenció de José Manuel Prieto, alcalde de Gandia, i Miguel Mínguez, conseller de Sanitat Universal i Salut Pública. Per la seua banda, Jara Cubillos, metgessa de família i comunitària, va estar al càrrec de la conferència inaugural.

Les jornades van acollir tres exposicions. D'una banda, la Trobada Veïnal d'experiències en salut comunitària, amb l'exposició de "Les experiències de participació i salut d'Aragó: els consells de salut participats" de la mà d'Isabel Antón Ibarra i Javier Gállego Díez. D'altra banda, l'exposició "Nikosia, una plaça íntima oberta a la comunitat", amb Helios Fernández Garcés i David Gascó Argila. Finalment, «Rescatant el poder de la comunitat, una experiència grupal de dones a Gandia», amb Inmaculada Albi Gascó i Ana Cruz Escoin. La conclusió de les Jornades va anar a càrrec de Pepa Cases.

**José Manuel Prieto** va voler reivindicar durant la seua intervenció la importància de la salut pública, _"la tasca dels i les professionals, tant de l'àmbit sanitari com del tècnic i, sobretot, la tasca de les persones que conformen el teixit associatiu i ciutadà dels municipis a l'hora de contribuir a la millora de la salut comunitària"_.

L'alcalde va recordar que la pandèmia va posar en relleu la importància de la sanitat afirmant que _"el futur de la població passa per la salut i el benestar de tots"_ i va incidir l'aposta de Gandia per la Salut i per convertir-la en una ciutat cabdal de la salut i el benestar. Prieto va destacar infraestructures com l'Espai Sanitari de Roís de Corella, l'aposta decidida per l'urbanisme saludable passant pels plans de xoc de la salut mental, els programes d'envelliment actiu o la implantació del districte Digital i el HUB de la Salut.

Per part seua, la regidora delegada de Sanitat, **Liduvina Gil** va valorar positivament la jornada. _"Hem tingut prop de 180 participants i pogut conéixer com treballen persones de prestigi. Vull agrair a totes les persones que s'han implicat a la jornada i que ens han reafirmat en la idea que la salut va més enllà de l'atenció que es presta al malalt. Desaprendre a cuidar-nos i posar en marxa iniciatives que ens ajuden a prevenir determinades patologies al llarg de la nostra vida"_.

[Twittear](https://twitter.com/share)